CELEX: 32021D0486
Language: ro
Date: 2021-02-15 00:00:00
Title: Decizia (UE) 2021/486 a Consiliului din 15 februarie 2021 privind poziția care urmează să fie adoptată în numele Uniunii Europene în cadrul procedurii scrise de către participanții la Înțelegerea sectorială privind creditele la export pentru aeronave civile inclusă în anexa III la Acordul privind creditele la export care beneficiază de susținere oficială în ceea ce privește regula comună pentru amânarea temporară a rambursării principalului

23.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 100/11
               
            
         DECIZIA (UE) 2021/486 A CONSILIULUI
         din 15 martie 2021
         privind poziția care urmează să fie adoptată în numele Uniunii Europene în cadrul procedurii scrise de către participanții la Înțelegerea sectorială privind creditele la export pentru aeronave civile inclusă în anexa III la Acordul privind creditele la export care beneficiază de susținere oficială în ceea ce privește regula comună pentru amânarea temporară a rambursării principalului
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Orientările conținute în Acordul privind creditele la export care beneficiază de susținere oficială, inclusiv „Înțelegerea sectorială privind creditele la export pentru aeronave civile („Înțelegerea sectorială privind aeronavele”), inclusă în anexa II la acordul respectiv, se aplică în Uniune în temeiul Regulamentului (UE) nr. 1233/2011 al Parlamentului European și al Consiliului (1).
                  
               
                     (2)
                  
                  
                     În temeiul articolului 28 din Înțelegerea sectorială privind aeronavele, propunerile de reguli comune urmează să fie adresate secretariatului Organizației pentru Cooperare și Dezvoltare Economică.
                  
               
                     (3)
                  
                  
                     Pandemia de COVID-19 și reducerea creșterii economice care a rezultat au afectat grav industria aviației civile, a cărei activitate este amenințată de problemele de lichiditate pe termen scurt ale operatorilor și cumpărătorilor de aeronave și motoare noi. În contextul reducerii curente a creșterii economice și a evoluției viitoare și pentru a atenua gravitatea impactului acesteia, Uniunea ar trebui să propună o regulă comună pentru amânarea temporară a rambursării principalului pentru cumpărătorii de aeronave și motoare noi (denumită în continuare „regula comună propusă”).
                  
               
                     (4)
                  
                  
                     În conformitate cu secțiunea a 3-a din partea 4 din Înțelegerea sectorială privind aeronavele, participanții la Înțelegerea sectorială privind aeronavele trebuie să decidă, prin procedură scrisă, cu privire la regula comună propusă.
                  
               
                     (5)
                  
                  
                     Regula comună propusă ar permite cumpărătorilor de aeronave noi, astfel cum sunt definite la articolul 8 litera (a) punctul 1 din Înțelegerea sectorială privind aeronavele, precum și cumpărătorilor de motoare de rezervă și piese de schimb definite la articolul 20 literele (a), (b) și (c) din Înțelegerea sectorială privind aeronavele, să amâne rambursarea principalului împrumutului cu 12 luni de la livrarea bunurilor achiziționate sau, dacă sunt îndeplinite anumite condiții, cu 18 luni de la livrarea bunurile achiziționate.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii cu privire la regula comună propusă în cadrul procedurii scrise a participanților la Înțelegerea sectorială privind aeronavele, întrucât regula comună propusă, odată adoptată, va fi obligatorie pentru Uniune și susceptibilă să influențeze în mod decisiv conținutul dreptului Uniunii, și anume Regulamentul (UE) nr. 1233/2011,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul procedurii scrise de către participanții la Înțelegerea sectorială privind creditele la export pentru aeronave civile inclusă în anexa III la Acordul privind creditele la export care beneficiază de susținere oficială în ceea ce privește regula comună pentru amânarea temporară a rambursării principalului se bazează pe proiectul de regulă comună (*1).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 15 martie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  Regulamentul (UE) nr. 1233/2011 al Parlamentului European și al Consiliului din 16 noiembrie 2011 privind aplicarea anumitor orientări în domeniul creditelor la export care beneficiază de susținere oficială și de abrogare a Deciziilor 2001/76/CE și 2001/77/CE (JO L 326, 8.12.2011, p. 45).
         
            (*1)  A se vedea documentul ST 5390/2021 la adresa http://register.consilium.europa.eu